**Blind** oli Eesti rokkansambel, mis tegutses aktiivselt aastatel 1994–2006 ning lõpetas ametlikult tegevuse 2009. aastal. 

Ansambli algkooseisust kuulus bändi lugude autor, laulja ja kitarrist Urmas Voolpriit. Voolpriit suri 4. veebruaril 2022. Eesti raadiojaamades on tuntuks mängitud Blindi palad "Astronaut" ja "Emmanuelle".

Ajalugu
-------

Bändi asutasid 1994. aasta novembris Urmas Voolpriit, Joel Berg ja Andres Ohu, hiljem liitus ansambliga klahvpillimängija Mallar Prandi. 

Bändi esialgne nimi oli **Totally Blind Drunk Drivers**, millest hiljem jäi kasutusele lühem vorm Blind. Algset nime kasutati Ameerika Ühendriikides, kus käidi aastatel 2001–2004 turneedel ja anti välja kaks kauamängivat. Blind oli New Yorgis ka 11. septembri terrorirünnakute ajal. Leinaaja tõttu lükati edasi nende esinemine New Yorgi CMJ muusikafestivalil.

2002. aastal jõudis mitu Blindi lugu ka kümnete USA raadiojaamade edetabelitesse. Bändi mänedžer Indrek Ditmann: "Paari kuu jooksul oli üle 70 USA raadiojaama *playlist*'is vähemalt üks Blindi lugu. Kusjuures, ajuvaba on see, et mingit singlit ei olnud – kõik raadiod valisid ise, suvaliselt." Välismaa kriitikud võrdlesid Blindi The Pixiesi, Weezeri, Fountains of Wayne'i ja The Carsiga. Bändiliikmete sõnul oli Blindi lisatrumbiks välismaal Voolpriidu vaba suhtlemine publikuga ning kahemõttelised ja iroonilised naljad laulude vahepalaks.

2000. aastate algul liitus bändiga kitarrist Tarvo Valm, kes elas Ameerikas. Blindi ülejäänud liikmed ookeani taha ei kolinud, vaid reisisid kontsertide jaoks Eesti ja USA vahet. Voolpriidu meenutusel käidi Ameerikas umbes 12 korda. Ditmann USAs esinemisest: "Meie sättimine käis niimoodi, et me läksime kolmapäeval. Neljapäev, reede, laupäev kontserdid, nädal edasi veel neljapäev, reede, laupäev kontserdid ja siis pühapäeval tagasi ja esmaspäeval kodus. Kümne päeva sisse sai kuus kontserti mahutada." Pärast Valmi tagasitulekut tegutses Blind lühikest aega (kuni klahvpillimängija Prandi lahkumiseni) viieliikmelisena.

Aastatel 1994–2006 andis Blind ligikaudu 300 kontserti, neist sadakond USAs, Soomes, Rootsis, Norras, Saksamaal, Poolas, Lätis ja Venemaal.

Ansambli tegevus jäi katki 2006. aasta paiku pärast Ameerikast kaugenemist. Ametlikult pandi tegutsemisele punkt 27. novembril 2009 kontserdiga Von Krahli teatris ja lubati, et sama nime all enam kokku ei tulda. "Viimasel" kontserdil esineti koosseisus Voolpriit, Berg, Ohu ja Valm.

### Tagasitulek

2014. aasta kevadel teatas Blind, et tuleb 20. tegutsemisaasta puhul pisut muutunud koosseisus kokku ja esineb juuni alguses festivalil Kaparock. Asutajaliige Joel Berg otsustas kõrvale jääda, tema asemel kaasati basskitarristina bändiliikmete vana sõber Robert Kõrvits. Naasis ka Prandi. Voolpriit ütles, et bänd otsustati uuesti kokku panna, kuna *rock'n'roll*'i hakkas elus väheseks jääma. Edukale festivalikontserdile järgnes sama aasta novembris juubeliturnee, mille raames esineti Tallinnas, Tartus, Pärnus ja Põlvas.

Augustis 2015 esineti Haapsalus Valge Daami nädala avaüritusel, kus soojendati inglise rokkbändi Uriah Heep.

Juulis 2018 teatas Blind, et tegevust jätkatakse kolmeliikmelisena: Voolpriidu ja Ohuga liitub basskitarril Vennaskonna kitarrist Roy Strider. Uue koosseisu esimene kontsert toimus sama aasta augustis festivalil Rock@Ulila.

Blindi viimaseks esinemiseks jäi kontsert Tartus Erinevate Tubade Klubis 27. detsembril 2018. Viimastel kontsertidel mängis Ohu asemel trummi Abraham Kenny.

4. veebruaril 2022 tabas ansambli liidrit Urmas Voolpriitu ootamatu terviserike ning ta suri 45-aastaselt. Voolpriidu mälestuseks kõlas konkursi Eesti Laul 2022 teise poolfinaali lõputiitrite ajal Blindi hitt "Emmanuelle".

Koosseis
--------

* Urmas Voolpriit – kitarr, vokaal
* Joel Berg – basskitarr (1994–2009)
* Andres Ohu – trummid (1994–2009, 2014–2015, 2018)
* Mallar Prandi – süntesaator (2000–2015)
* Tarvo Valm – süntesaator (1997–2000), kitarr (2005–2006)
* Simmu Vasar - trompet (1997–1999)
* Robert Kõrvits – basskitarr (2014–2015)
* Abraham Kenny – trummid (2018)
* Roy Strider – basskitarr (2018)

Salvestised
-----------

* Helikassett "Pronto seignore" (1996) by Hyper Records
* "Wife For Sale" (1997, CD) by Eesti Punane Rist / Blind
* "Jolly Good" (2000, CD/MC) by Sonogram Music
* The Breast Off (USA, 2001,CD) by LunaSea Records
* Estonians (Eesti, 2003, CD/MC) by MFM Records
* Estonians (USA, 2003, CD) by LunaSea Records
* Igauni (Läti, 2004, CD) by Platforma Records
* DVD "Totally Blind Drunk Drivers 1994–2006" (Eesti ja USA, 2006) by Blind / LAG Music Agency
* CD "Lost’n’Found" (2009) – remasterdatud demod aastast 1997 by Blind / LAG Music Agency

Viited
------

1. 1 2 3  Rando Tooming (25. november 2009). "Blind lõpetab: bändi elu kestab päevapealt 15 aastat". *Õhtuleht*.
2. 1 2 3 4  Kristjan Roos (13. november 2014). "Blind: USA-st on tulnud juba esinemiskutse". *Õhtuleht*.
3. 1 2 3 4  Priit Liiviste (14. november 2014). "Juubilar Blind hakkab uue hooga astuma". *Rada7.ee*.
4. 1 2  Rando Tooming (1. märts 2002). "STAARID: Eesti kuulsaim mitte-tipp-bänd". *Eesti Päevaleht*.
5. ↑  "Kunagine menuansambel Blind tuleb Kaparockiks taas kokku!". *Kroonika*. 26. mai 2014.
6. 1 2  Meisi Volt (10. november 2014). "Ansambel Blind alustab sel reedel juubelituuri". *Elu24*.
7. ↑  Lemmi Kann (22. august 2015). "Uriah Heep annab täna Haapsalus oma esimese „staadionikontserdi" Eestis". *Lääne Elu*.
8. ↑  Merit Maarits (4. veebruar 2022). "Suri muusik Urmas Voolpriit". *ERR*.
9. ↑  "Mis laul kõlas Eesti Laulu lõppedes? ETV tegi südamliku järelhüüde lahkunud kolleegile". *Sky.ee*. 5. veebruar 2022.

Välislingid
-----------

* Facebooki leht
* Sissekanne Eesti ansamblite andmebaasis